Perjantaina tiedotettiin kiinalaisen isän ja pojan koronavirusepäilyistä Ivalossa.

Asian vahvistaa Ilta-Sanomille Ivalon terveyskeskuksen johtava ylilääkäri Outi Liisanantti.

Myös THL kertoi hetki sitten verkkosivuillaan, ettei kiinalaismatkailijoilla ole koronavirustartuntaa.

THL ei kerro testin tuloksesta tarkempaa diagnoosia.

– Emme ryhdy yksittäisten ihmisten terveystietoja kertomaan. Eri yhteyksissä on tullut esille, että henkilöillä on ollut lieviä hengitystieninfektion oireita, yskää ja nuhaa, THL:n ylilääkäri Taneli Puumalainen kertoo IS:lle.

Tämäntyyppistä taudinkuvaa sairastaa Puumalaisen mukaan moni suomalainenkin.

Kiinalaista isää ja poikaa on pidetty eristyksissä Ivalon terveysasemalla. He ovat odottaneet terveysasemalla testin tulosta.

Heillä oli ollut väsymystä ja flunssan tapaisia oireita. He olivat saapuneet Suomeen Wuhanista Norjan kautta.

Myös perheen äiti oli karanteenissa.

Kiinalaiset matkailijat lähtivät illalla taksilla terveysasemalta takaisin majapaikkaansa.

Liisanantti kertoo IS:lle, että testitulosten valmistuttua kiinalaiset vapautuivat karanteenista. Heillä ei ole enää sairaalahoidon tarvetta.

– He saivat kaikki tarvittavat paperit mukaansa ja todistukset vakuutusyhtiötä varten. He voivat vakuutusyhtiöltä hakea korvauksia ylimääräisistä kuluista ja lääkärikuluista.

Matkatoimisto ja paikallinen yrittäjä ovat luvanneet auttaa kiinalaisia, jotta he voivat jatkaa matkaansa.

Testitulosten valmistuttua Ivalon terveyskeskuksen henkilökunta on palanut normaaliin päiväjärjestykseen. Hoitajat ovat voineet luopua suojavarustuksista ja erityismaskeista.

Asiasta uutisoi ensimmäisenä Yle.

Puumalaisen mukaan Ivalon koronavirustapaus oli hyvä osoitus siitä, että Suomessa terveydenhoitojärjestelmä ja laboratorio toimivat.

– Pystyttiin nopeasti reagoimaan, saatiin henkilöt tutkittua ja otettua näytteet. Tällä tavoin selvisi tilanne, Puumalainen sanoo.

Koronavirus on tähän mennessä aiheuttanut jo yli 20 ihmisen kuoleman Kiinassa. Tartunnan saaneita oli perjantaina Kiinan hallituksen mukaan yli 800.

Virusta oli perjantai-iltaan mennessä todettu ainakin kahdeksassa maassa Kiinan lisäksi.

IS seurasi päivän etenemistä hetki hetkeltä: